Senko, Ján, poslanec NR SR (2016-11-22):
Vážený pán predseda Národnej rady Slovenskej republiky, vážené panie poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 22. novembra 2016 predkladám Národnej rade Slovenskej republiky túto informáciu. Poslanec Národnej rady Slovenskej republiky Radoslav Procházka doručil podľa čl. 81 Ústavy Slovenskej republiky písomné rozhodnutie o tom, že sa vzdáva mandátu poslanca Národnej rady Slovenskej republiky k 31. októbru 2016. Podľa čl. 81a Ústavy Slovenskej republiky mandát poslanca Národnej rady Slovenskej republiky Radoslava Procházku zaniká dňom doručenia písomného rozhodnutia o vzdaní sa mandátu poslanca Národnej rady Slovenskej republiky, teda 31. októbra 2016. Predseda Národnej rady Slovenskej republiky vzal písomné rozhodnutie poslanca na vedomie rozhodnutím č. 304 z 31. októbra 2016. Súčasne predseda Národnej rady Slovenskej republiky svojím rozhodnutím č. 337 zo 14. novembra 2016 vyhlásil podľa § 71 ods. 1 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nastúpenie náhradníka. Na zaniknutý mandát poslanca Národnej rady Slovenskej republiky Radoslava Procházku za stranu SIEŤ podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 5. marca 2016 za stranu SIEŤ dňom 14. novembra 2016 nastupuje náhradníčka Zuzana Zimenová, narodená 18. septembra 1965, bytom Šamorín. Ďalej vláda Slovenskej republiky vymenovala poslankyňu Národnej rady Slovenskej republiky Oľgu Nachtmannovú dňom 18. novembra 2016 za štátnu tajomníčku Ministerstva školstva, vedy, výskumu a športu Slovenskej republiky. Predseda Národnej rady Slovenskej republiky Andrej Danko vzal vymenovanie poslankyne Oľgy Nachtmannovej do funkcie štátnej tajomníčky Ministerstva školstva, vedy, výskumu a športu Slovenskej republiky svojím rozhodnutím č. 343 z 21. novembra 2016 na vedomie. Ďalej zobral na vedomie, že poslankyni Národnej rady Slovenskej republiky Oľge Nachtmannovej, ktorá 23. marca 2016 nastúpila ako náhradníčka za stranu SMER – sociálna demokracia na neuplatňovaný mandát poslanca Národnej rady Slovenskej republiky Mariána Saloňa, v súlade s jej vyhlásením, zanikol mandát náhradníčky a zostáva na tej istej kandidátnej listine v pôvodnom poradí. Súčasne vyhlásil podľa § 71 ods. 1 a 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nastúpenie náhradníka. Na neuplatňovaný mandát poslanca Národnej rady Slovenskej republiky Mariána Saloňa za stranu SMER – sociálna demokracia podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 5. marca 2016 nastupuje dňom 21. novembra 2016 za stranu SMER – sociálna demokracia náhradník Ladislav Andreánsky, narodený 31. októbra 1963, bytom Liptovský Hrádok. V tejto súvislosti predseda Národnej rady Slovenskej republiky Andrej Danko rozhodnutím z 21. novembra 2016 č. 342 zobral na vedomie vyhlásenie o vzdaní sa práva nastúpenia náhradníkov Borisa Suska a Rastislava Chovanca na neuplatňovaný mandát poslanca Národnej rady Slovenskej republiky, pretože vykonávajú funkcie štátnych tajomníkov. Predseda Národnej rady Slovenskej republiky Andrej Danko v súlade s § 57 ods. 1 písm. g) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky požiadal Mandátový a imunitný výbor Národnej rady Slovenskej republiky rozhodnutiami č. 338 zo 14. novembra 2016 a č. 344 z 21. novembra 2016 o preskúmanie dodržania podmienok nastúpenia náhradníkov podľa § 71 ods. 1 a 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a aby podal Národnej rade Slovenskej republiky informáciu o nastúpení náhradníkov za zaniknutý a neuplatňovaný mandát poslanca Národnej rady Slovenskej republiky spolu so svojím návrhom. Mandátový a imunitný výbor Národnej rady Slovenskej republiky sa oboznámil s rozhodnutiami predsedu Národnej rady Slovenskej republiky, s písomným rozhodnutím Radoslava Procházku o vzdaní sa mandátu poslanca Národnej rady Slovenskej republiky a písomnými vyhláseniami náhradníkov Borisa Suska a Rastislava Chovanca o vzdaní sa práva nastúpiť ako náhradník na neuplatňovaný mandát poslanca Národnej rady Slovenskej republiky. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať toto uznesenie z 22. novembra 2016 k Informácii Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky. Národná rada Slovenskej republiky berie na vedomie 1. podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, že - mandát poslanca Národnej rady Slovenskej republiky Radoslava Procházku zanikol podľa čl. 81a písm. b) Ústavy Slovenskej republiky na základe doručenia písomného rozhodnutia o vzdaní sa mandátu poslanca Národnej rady Slovenskej republiky dňom 31. októbra 2016, - poslankyňa Národnej rady Slovenskej republiky Oľga Nachtmannová bola dňom 18. novembra 2016 vymenovaná do funkcie štátnej tajomníčky; 2. že podľa § 71 ods. 1 a 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. b) a c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky rozhodnutiami č. 337 zo 14. novembra 2016 a č. 343 z 21. novembra 2016 vyhlásil nastúpenie náhradníkov podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 5. marca 2016 nasledovne: - na zaniknutý mandát poslanca Národnej rady Slovenskej republiky Radoslava Procházku za stranu SIEŤ nastupuje dňom 14. novembra 2016 náhradníčka Zuzana Zimenová, narodená 18. septembra 1965, bytom Šamorín, - na neuplatňovaný mandát poslanca Národnej rady Slovenskej republiky Mariána Saloňa za stranu SMER – sociálna demokracia nastupuje dňom 21. novembra 2016 náhradník Ladislav Andreánsky, narodený 31. októbra 1963, bytom Liptovský Hrádok; 3. že poslankyni Národnej rady Slovenskej republiky Oľge Nachtmannovej, ktorá 23. marca 2016 nastúpila ako náhradníčka za stranu SMER – sociálna demokracia na neuplatňovaný mandát poslanca Mariána Saloňa, v súlade s jej vyhlásením, zanikol mandát náhradníčky a zostáva na tej istej kandidátnej listine v pôvodnom poradí. Skončil som, pán predseda, prosím, môžete otvoriť rozpravu.